《代罗大著遥题云巢》
宋代·陈造

高人玩世心，仕学有余裕。
稍偿俗间负，未忘尘外趣。
结巢依莽俗，泉石得佳处。
牙签三万轴，遮眼岂云蠹。
鸟哢岩作屏，悠然不移具。
时招槠山云，俗白缭窗户。
径润树罩烟，庭虚月含雾。
万景供旦夕，与人美无度。
园翁垂纶叟，或许陪杖屦。
我亦漫仕者，雅志买山住。
即今想像意，未办魁杰句。
他年登君巢，酒所尚容赋。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。